
A legeltetés felhagyásának botanikai, tájhasználati és társadalmi hatása - esettanulmány egy belső-somogyi fáslegelőn

Az egykor jelentős gazdasági szereppel bíró fáslegelők használata és jó természetességi állapotban való megőrzése egyre nagyobb kihívást jelent a gazdálkodók és a természetvédelem számára.
A Pusztakovácsi község mellett található fáslegelőn, a Nyíresi legelőn (Belső-Somogy) a botanikai értékek eltűnésének okait kutatva szükségszerűnek tartottam a kárpótlás után lezajlott tulajdonosi struktúra átalakulásával együtt végbement tájhasználat- és élőhelyváltozások, valamint a terület legeltetésének megszűnésével járó gazdasági és társadalmi hatások vizsgálatát.
Kutatásom botanikai és tájtörténeti módszereket alkalmaztam: 1.) felmértem, a 2013-ban végzett vizsgálataimat megismételve, a terület védett növényfajait; 2.) áttekintetem a kárpótlást követő tulajdonosváltozásokat a földhivatali bejegyzések és a birtokosok szóbeli adatközlése alapján; 3.) megvizsgáltam a tulajdonosok tájhasználati módszereinek a terület természetességére gyakorolt hatását; 4.) a felhagyás okozta társadalmi és gazdasági változások elemzéséhez egykori gazdálkodókkal félig-strukturált interjúkat készítettem.
Az elmúlt 10 évben a védett növények faj- és egyedszáma nagymértékben csökkent. A 2013-ban fellelt négy növényfajból 2024-ben egy fajt találtam meg, a korábbinál jóval kisebb egyedszámban. A művelés hiányából adódóan a nyílt területek becserjésedtek, továbbá a nagymértékű vadterhelés és a magyar kőris egyedeit érintő betegség okozta elhalás egyaránt kedvezőtlen hatással lehettek a védett fajokra.
Megállapítottam, hogy egyes ingatlanok tulajdonjoga jelentős mértékben elaprózódott. A terület tulajdonviszonyai jelentős mértékben befolyásolják a tájhasználatban bekövetkezett változásokat.
Az állattartás megszűnése komoly társadalmi és gazdasági átalakulásokat okozott a településen. A legeltetés felhagyásával a gazdálkodó családok elvesztették jövedelmük jelentős részét, melyet nem tudtak pótolni. A lakosok jobb társadalmi- és gazdasági környezet reményében elhagyták a települést.
A művelés felhagyását elsősorban a tulajdonjog nagymértékű elaprózódása és rendezetlensége okozza. Napjainkban az 1/1 tulajdoni hányaddal rendelkező birtokosok fás-gyepes művelési formában, kaszálóként használt területei őrzik az egykori fáslegelő élőhelytípus jellegzetességeit.
A Nyíresi legelő és más hasonló agrár-erdészeti jellegű területek esetében a jövőben, a természeti értékeket szemelőt tartó, az aktuális társadalmi és gazdasági lehetőségekhez igazított gazdálkodásra lenne szükség.



